Христо Смирненски
Трудовата повинност на ученичките

chitanka.info

Трудовата повинност на ученичките[0]

— Накъде, госпожице, така

с тази прелестна и шарена забрадка,

с влакнести цървулки на крака и в ръка

с тази тънка тенекиена лопатка?

— Нищо по света не става без причини, господине!

Изпълнявам длъжност гражданска и свята[1] —

днеска, драги, си отбивам трудовата!

— Браво, браво! Прелест! Ето на:

гледка редка, мъдра, мила, па и сладка!

Ами пясък колко ли зърна настрана

хвърляте вий с тази мъничка лопатка?

— Може точно вие да ги преброите, щом стоите

тъй без работа и в свойта леност странна

тук застанали сте още отзарана!

— Извинете, извинете, аз

от труда, госпожице, хич се не плаша!

Даже съм готов с любов и страст в същий час

мъжки да помогна в работата ваша.

— Ето ви копачката тогаз! Вземете, работете!

— А не може ли на млечната ви шия

трудовата си повинност да отбия?

[0] Публикация: Публикувано за пръв път в Българан. Седмично хумористично списание. София, г. VI, бр. 14 от [2 април] 1921 г., с подпис: Ведбал. Включено в Календар Българан за 1922 г. Под редакцията на Ведбал и Светослав Минков, г. IV, София, 1922, (стр. 71).

Печата се по текста от Българан със следните поправки:

Стих 4: „с тази тънка тенекиена лопатка“ вместо „тази тънка тенекиена лопатка“; стих 13: „тъй без работа и в свойта леност странна“ вместо „тъй без работа и в своята леност странна“. ↑

[1] Изпълнявам длъжност гражданска и свята — земеделското правителство издава специален закон за трудовата повинност, който предвижда задължителен труд и за девойките. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.